Predkladacia správa

Materiál „Operačný program Výskum a inovácie - návrh“ predkladá na rokovanie vlády Slovenskej republiky minister školstva, vedy, výskumu a športu SR. V nadväznosti na uznesenie vlády SR č. 139 z 20. marca 2013, ktorým vláda SR schválila štruktúru operačných programov financovaných z Európskych štrukturálnych a investičných fondov (ďalej len „EŠIF“) na programové obdobie 2014 - 2020, bolo vypracovanie návrhu operačného programu Výskum a inovácie (ďalej len „OP VaI“) zabezpečované a koordinované Ministerstvom školstva, vedy, výskumu a športu SR (ďalej len „MŠVVaŠ SR“) ako budúcim riadiacim orgánom uvedeného operačného programu v spolupráci s Ministerstvom hospodárstva SR (ďalej len „MH SR“) ako budúcim sprostredkovateľským orgánom pod riadiacim orgánom.
OP VaI predstavuje spoločný programový dokument MŠVVaŠ SR  a MH SR  pre poskytnutie podpory z EŠIF v programovom období 2014 – 2020 v oblasti zameranej na vytvorenie stabilného prostredia priaznivého pre inovácie pre všetky relevantné subjekty a podporu zvýšenia efektívnosti a výkonnosti systému výskumu, vývoja a inovácií, ako základného piliera pre zvyšovanie konkurencieschopnosti, udržateľného hospodárskeho rastu a zamestnanosti. OP VaI je v súlade s dokumentom "Poznatkami k prosperite - Stratégia výskumu a inovácií pre inteligentnú špecializáciu Slovenskej republiky" schválenom vládou SR dňa 13. novembra 2013.
Investičná stratégia OP VaI je zameraná na podporu v rámci:
-        tematického cieľa 1 - Posilnenie výskumu, technologického rozvoja a inovácií,
-        tematického cieľa 3 - Zvýšenie konkurencieschopnosti MSP.
Investičné priority identifikované v rámci vyššie uvedených tematických cieľov budú napĺňané prostredníctvom stanovených špecifických cieľov a aktivít OP VaI, ktoré sú tematicky a regionálne zoskupené v štyroch tematických prioritných osiach a jednej prioritnej osi pre technickú pomoc.
Tematické prioritné osi sú zamerané na: 
-           Podporu výskumu, vývoja  a inovácií (Prioritná os 1 – menej rozvinuté regióny, Prioritná os 2 – rozvinutejší región - Bratislava),
-          Posilnenie konkurencieschopnosti a rastu MSP (Prioritná os 3 – menej rozvinuté regióny),
-           Rozvoj konkurencieschopných MSP v Bratislavskom kraji (Prioritná os 4 – rozvinutejší región - Bratislava).
Prioritná os – Technická pomoc je zameraná na zabezpečenia podpory riadenia a implementácie OP VaI.
Finančná podpora v rámci OP VaI bude poskytovaná zo zdrojov Európskeho fondu regionálneho rozvoja v celkovej výške 2 226 776 537,00 EUR.
Návrh operačného programu Výskum a inovácie bol vypracovaný v súlade čl. 96 nariadenia   Európskeho   parlamentu  a    Rady (EÚ)   č. 1303/2013  zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len „všeobecné nariadenie“), ako aj usmernenia k obsahu operačných programov v rámci cieľa Investovanie do rastu a zamestnanosti. V nadväznosti na prebiehajúce neformálne rokovania s Európskou komisiou bude v návrhu operačného programu Výskum a inovácie na zasadnutie vlády SR upravená strategická časť a skrátené texty tak, aby spĺňali rozsah stanovený usmernením k tvorbe operačných programov. Plánované úpravy nebudú mať dopad na vecné zameranie OP VaI, ktoré bolo konzultované s partnermi v rámci Pracovnej skupiny pre prípravu OP VaI ako aj s Európskou komisiou a je predkladané do medzirezortného pripomienkového konania.
V procese prípravy OP VaI bol zohľadnený princíp partnerstva, v súlade s ktorým bol návrh OP VaI prerokúvaný na zasadnutiach pracovnej skupiny na prípravu  programového obdobia na roky 2014-2020.  
V súlade  s  čl. 26 všeobecného nariadenia bude OP VaI po schválení vládou SR predložený Európskej komisii na proces formálneho schvaľovania. V rámci formálneho schvaľovania bude OP VaI v prípade potreby upravený v zmysle pripomienok a odporúčaní Európskej komisie. 
Vplyvy materiálu na rozpočet verejnej správy, podnikateľské prostredie, sociálne vplyvy a vplyvy na informatizáciu spoločnosti sú uvedené v doložke vplyvov. Materiál je v procese posudzovania vplyvov na životné prostredie podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.
Materiál bol predložený na medzirezortné pripomienkové konanie. V rámci pripomienkového konania bolo vznesených 189 pripomienok z toho 102 zásadných. K zásadným pripomienkam, ktoré nebolo možné zo strany predkladateľa akceptovať, boli uskutočnené rozporové konania, na ktorých bola časť zásadných pripomienok stiahnutá alebo čiastočne akceptovaná.

Do predloženia materiálu na rokovanie Hospodárskej a sociálnej rady sa nepodarilo odstrániť niektoré rozpory. V súvislosti s pretrvávajúcimi rozpormi budú prebiehať rokovania, aby boli vzniknuté rozpory odstránené do rokovania vlády SR, tak aby bol materiál na rokovanie vlády SR predložený bez rozporov.